Imtella' Diċembru 17, 2021 Mat-820,000 tifel u tifla f'10 pajjiżi tal-Unjoni Ewropea, fosthom f'Malta, ħadu l-Covid-19 f'temp ta' sena u xahrejn. Iċ-ċifri ġew ippubblikati miċ-Ċentru Ewropew għall-Prevenzjoni u l-Kontroll tal-Mard (ECDC) li ta rendikont ta' kemm il-tifel u tifla rriżultaw pożittivi għall-virus u ħassew sintomi tal-Covid-19 fuq medda ta' 14-il xahar. L-istħarriġ ikopri l-Awstrija, Ċipru, il-Finlandja, il-Ġermanja, l-Irlanda, l-Italja, il-Lussemburgu, Malta, l-Islovakkja u l-Iżvezja. Bejn Awwissu tas-sena l-oħra u Ottubru li għadda 9,611 tifel u tifla kellhom jiddaħħlu l-isptar minħabba l-Covid-19, 640 spiċċaw fit-Taqsima tal-Kura Intensiva (ITU) minħabba l-virus u 84 (0,01%) mietu waqt li kienu pożittivi għall-Covid-19. Aktar kmieni din il-ġimgħa, il-pedjatra Dr Victor Grech qal lil TVM li ma jeżisti kważi l-ebda riskju għat-tfal li jieħdu t-tilqima. Dan fl-isfond li f'Malta beda jingħata l-vaċċin tal-Covid lit-tfal ta' bejn il-5 u l-11-il sena. Intant, fl-aħħar 24 siegħa l-għadd ta' persuni li għandhom il-Covid f'Malta tela' għal 1,600 wara li llum ġew irrappurtati 221 każ ġdid waqt li fiequ 153. Ara wkoll: Ara: "Is-sitwazzjoni fl-isptar mhux allarmanti, imma jaf tinbidel jekk jiżdiedu l-infezzjonijiet bil-Covid-19"